**Забава для дзяцей рознаузроставай групы**

**“Восень на Белай Русі”**

(распрацавала выхавальнік дашкольнай адукацыі Бурая Н.І.)

**Праграмныя задачы:**

**Сярэдні ўзрост** – знаёміць дзяцей з беларускай культурай; замацоўваць уяўленні дзяцей пра расліны прыродных згуртаванняў(агарод), створаных рукамі чалавека, уменне адрозніваць і правільна называць дастаткова вялікую колькасць агародніны; далучаць дзяцей да культуры беларускага народа;

**Старшы ўзрост** – фарміраваць уяўленні пра святы, традыцыі беларускага народа, замацоўваць уяўленні пра сезонныя змяненні прыродных згуртаванняў; далучаць дзяцей да багацця беларускай мовы, фарміраваць каштоўнасныя адносіны да яе.

Ствараць святочны, эмацыянальна прыўзняты настрой.

 Развіваць эмацыянальную сферу на аснове пашырэння дыяпазону эстэтычных перажыванняў, уменне выразна выконваць паэтычныя творы.

 Выхоўваць пачуццё любові і павагу да роднага краю.

 **Ход мерапрыемства**

*Зала аформлена ў выглядзе беларускай хаткі. У цэнтры – стол. На лаве сядзяць Лявон і Лявоніха. Гучыць аўдыязапіс беларускай народнай песні “Чаму ж мне не пець”. Лявон “пляце кошык”, Лявоніха “вышывае ручнік”*

**Лявон.** Аж не верыцца, што справіліся мы з усімі работамі ў полі: і бульбачку прыбралі, і бурачкі вывезлі.

**Лявоніха.** У гэтым годзе і морква ўрадзіла, і капуста нядрэнная была, а жыта – поўнае гумно.

**Лявон.** Багатая восень у гэтым годзе!

**Лявоніха**.*(усхвалявана*) . Ой, гэта ж я зусім забылася. Госці да нас зараз завітаюць. Вазьмі, Лявон, абрус ды засцілай стол.

*Лявон засцілае абрусам стол, Лявоніха прыхарошваецца перад люстэркам.*

**Лявон**. Святкуюць людзі, Русь Белую праслаўляюць і восень у краях нашых вітаюць ды ўсхваляюць за дары багатыя ды за цудоўную яе прыгажосць! *(Глядзіць у акенца.)* Лявоніха, сустракай гасцей!

*У залу ўваходзіць Ганна і дзеці з гасцінцамі ў кошыках (бульба, капуста, морква, буракі, цыбуля, хлеб).*

**Ганна.** Добры дзень у вашу хату!

**Дзеці.** Добры дзень!

**Лявон і Лявоніха**. Добры, добры, госці дарагія!

**Лявон.** Праходзьце, калі ласка.

**Лявоніха.**Чым багаты, тым і рады.

**Ганна**. Дык і мы да вас не з пустымі рукамі прыйшлі.

**1-е дзіця**. Восень у гэтым годзе на славу багатая!

**2-е дзіця**. Бульба урадзіла. *(Ставіць кошык з бульбай на лаву)*

**3-е дзіця**.Капусткі нашай паспрабуйце.

**4-е дзіця**. Морквы, буракоў, цыбулі да стала прынеслі. *(Ставіць кошык з агароднінай на стол)*

**Ганна.** А вось і хлеб наш просты, жытні, бо без хлеба і хата не хата, і поле не поле, і доля не доля, і свята не свята*. (Падае хлеб)*

**Лявоніха.**Дзякуй вам за гасцінцы, госці даражэнькія! Пайду квасок прынясу ды пірог з печы дастану. *(Дастае з печы “пірог”, бярэ збанок з “квасам”, нясе да стала.)*

**Ганна.** Нашы дзеці вершы і песні пра Беларусь ведаюць.

**1-е дзіця.**

Белай Руссю край мой клічуць,

Краем сосен і бяроз,

Край, дзе жураўлі курлычуць,

Я люблю, люблю да слёз!

**2-е дзіця.**

Любы мне лугі ў расінках,

У жытнім полі васілёк,

Гаманлівыя асінкі

І рабінак аганёк.

**3-е дзіця.**

Васільковым край завецца,

У гэтым краі добра жыць!

Шчодра сонца мне смяецца–

Як цябе мне не любіць?!

**4-е дзіця.**

Я заўжды, мой край, з табою,

Мне не трэба край другі.

З табой сэрцам і душою!

Ты – навекі дарагі!

**Песня “Мая Радзіма”**

Лявоніха. Так хораша на сэрцы стала! Як прыгожа гучыць беларуская мова!

**Лявон**.А пра восень вершы ведаеце?

**Ганна**. Паслухайце, калі ласка!

**5-е дзіця.**

Нам гасцінна дзверы

Восень адчыняе.

Ў залатую казку

Восень запрашае.

**6-е дзіця**

У яе садочку

Яблыкі паспелі.

Пацеркі рабінкі

Зноў зачырванелі.

**7-е дзіця**

Казку шые восень

Срэбнай павуцінкай.

Мы ідзём у казку

Залатой сцяжынкай.

**Песня “Осень-раскрасавица”**

*Гучыць музыка*

*Уваходзіць Восень.*

**Восень.**

Добры дзень усім вам!

Вы мяне пазналі?

Чула я, як дзеткі

Восень тут шукалі

Доўга я хадзіла

Вялікімі барамі

І прыйшла нарэшце.

Буду цяпер з вамі.

Вам прынесла многа

Я дароў багатых

Іх цяпер разношу

Ад хаты і да хаты.

**Лявоніха**. Добры дзень табе,Восень дарагая! За ўраджай багаты на палях ды ў агародах і садах нашых хочам нізка табе пакланіцца.

*Лявон з Лявоніхай кланяюцца.*

**Ганна.** Прывітанне, Восень! Нізкі табе паклон!

*Ганна кланяецца.*

**Дзеці.**

Восень, Восень! Прывітанне!

Рады мы тваім дарам!

У цябе мы запытаем,

Што прынесла, Восень, нам?

**Восень.**

Я прынесла вам мукі!

**Дзеці.**

Значыць, будуць піражкі!

**Восень.**

Я прынесла грэчкі!

**Дзеці.**

Будуць перапечкі.

**Восень.**

Буракоў, капусты, круп..

**Дзеці.**

Будзе боршч і будзе суп.

**Восень.**

Ці рады вы грушам?

**Дзеці.**

На зіму пасушым.

**Восень.**

Вось і яблыкі што мёд!

**Восень.**

На варэнне, на кампот.

**Восень.**

Я прынесла мёду поўную калоду.

**Дзеці.**

Ты і яблык, ты і мёду, ты і хлеба нам дала.

Ну, а добрае надвор’е ты для нас не прыпасла?

**Восень**

Я пашлю вам дожджык з неба.

**Дзеці.**

Не, не хочам! Нам не трэба! Дожджык, не перашкаджай,

Мы збіраем ураджай.

**Песня “Карагод агародніны”**

**Лявон.**Вельмі прыгожа спяваюць ды танцуюць вашы дзеткі!

**Ганна.** А якія яны прыпеўкі ведаюць!

*Дзеці пяюць прыпеўкі*

**Лявон.** Ой, тупну нагой, ды прытупну другой! Колькі я не тапачу, танцаваць яшчэ хачу. Дзеці, а ці дапаможаце вы мне паскакаць?

**Усе:** Так, дапаможам.

**Лявоніха.** А зараз запрашаю на вясёлы танец.

**Танец “ Весялуха”**

**Восень.**

Як цудоўна, як весела з вамі! Але ж я загулялася ды забылася, што птушкам трэба кліч даць, каб ляцелі ў цёплыя краіны, бо хутка маразы наступаюць

**Ганна**

Пачакай, Восень, хвіліначку, дзеці табе песню заспяваюць пра птушак, якія адлятаюць у вырай з роднай Беларусі.

**Песня “ Адлятаюць гусі”**

**Лявон.** Не сумуйце, дзеці, па птушках – вясной яны абавязкова вернуцца , бо ім вельмі падабаюцца нашы палі, сады, лясы. Птушкі, як і людзі, сумуюць па родных мясцінах.

Наша Беларусь заўсёды славілася сваімі сынамі і дочкамі. Якія дзеці тут растуць!

**Лявоніха**. Як прыгожа спяваюць! А ці ведаеце вы, чаму наш край называюць белай Белай Руссю? (*адказы дзяцей*) Белая – гэта значыць чыстая, вялікая, свабодная, незалежная.

**Восень**.Усе краіны я наведала і хачу вам сказаць, што найдаражэйшы, наймілейшы майму сэрцу – край беларускі.

**Лявон.** Ці ведаеце вы беларускія народныя казкі?(*Адказы дзяцей)*

**Лявоніха.** Назавіце народныя святы, якія ў Беларусі святкуюць? (Купалле, Каляды, Дажынкі, Стрэчанне, Масленіца.)

**Ганна**. Нашы дзеткі шмат ведаюць. Вось паслухайце прыказкі ды прымаўкі пра родны край.

**Дзеці.**

Няма смачнейшай вадзіцы, як з роднай крыніцы.

Дзе маці нарадзіла, там і Радзіма.

Для сваёй Айчыны не шкадуюць сілы.

**Лявоніха.**. А я гульню ведаю цікавую, называецца “Агароднік” Давайце пагуляем

**Гульня “Агароднік”**

**Танец “Улетают журавли”**

**Восень**

Вельмі дружна ўсе гулялі,

Так прыгожа ўсе спявалі,

Вершы чыталі, танцавалі,

Мяне весялілі,

Ні пра што не забылі!

Шчыры вам дзякуй! А гэта ад мяне пачастункі!

(*падае кошык з яблыкамі)*

**Лявоніха.** Дзякуй табе, Восень!

*Дзеці дзякуюць Восені.*

**Восень**.

А цяпер, сябры, бывайце,

Пра мяне не забывайце!

**Лявоніха**. І ты пра нас не забывай!

**Лявон**. Прыходзь у наступным годзе. Будзем цябе чакаць.

**Восень.** Да пабачэння1

**Дзеці**. Да пабачэння!

*Восень пакідае залу.*

**Ганна.** Нам таксама пара ў дарогу. Шмат двароў ды хат яшчэ нас чакае. А вам, гаспадары, дзякуем за гасціннасць!

**Лявоніха.**

Заходзьце часцей, мы любім гасцей!

**Ганна.**Да пабачэння!

*Гучыць беларуская народная музыка, усе пакідаюць залу.*